སྤྱིར་རྒྱལ་བ་རྡོ་རྗེ་འཆང་རང་ཉིད་དུས་དང་དུས་སུ་རྡོ་རྗེ་སློབ་དཔོན་གྱི་གཟུགས་སུ་སྤྲུལ་ནས་གདུལ་བྱའི་དོན་མཛད་པར་ཞལ་གྱིས་བཞེས་པ་དང་། བྱེ་བྲག་ཏུ་གཏེར་སྟོན་པདྨ་གླིང་པའི་ཟབ་ཆོས་སྙིང་བྱང་དམར་པོ་ལས། མ་འོངས་དུས་བབས་ལྷ་ལྡན་ཆོས་གླིང་དུ༔ རྡོ་རྗེ་ཕག་མོའི་རྣམ་འཕྲུལ་བདེ་བའི་མཚན༔ ཆུ་འབྲུག་ལོ་བ་སྤྱི་མགྲིན་སྙིང་ག་རུ༔ བྃ་དང་ཧ་རི་ནི་སའི་རི་མོ་ཤར༔ ཟབ་གཏེར་གཉིས་འདོམས་གདུལ་བྱ་ཐབས་ཀྱིས་སྐྱོང༔ ཞེས་རྡོ་རྗེའི་ལུང་གིས་གསལ་བར་མཛད་པའི་མཁའ་འགྲོ་ཤེལ་དཀར་རྡོ་རྗེ་མཚོ་དེ་ཉིད་སྐུ་ཕྲེང་རིམ་པར་བརྒྱུད་པའི་མཐར་ད་ལྟ་སྙིགས་དུས་ཀྱི་གདུལ་བྱ་རྣམས་ཀྱི་མགོན་དང་སྐྱབས་གཅིག་པུར་ཕེབས་པ་དོན་དུ་དབྱིངས་ཡུམ་རྡོ་རྗེ་ཕག་མོ་དང་རྣམ་དབྱེར་མ་མཆིས་ཀྱང་། གང་འདུལ་གྱི་མཛད་པ་དུ་མས་འགྲོ་བ་རྣམས་རྗེས་སུ་འཛིན་པའི་ཕྱིར་མི་མོའི་ཟོལ་དུ་བཞེངས་ནས་ཟབ་པ་དང་རྒྱ་ཆེ་བའི་ཆོས་གཏེར་རྒྱ་མཚོའི་སྒོ་འཕར་བགྲང་ཡས་སུ་ཕྱེས་ནས། གདུལ་བྱའི་ཁམས་དབང་མོས་པ་དང་མཐུན་པར་ཟབ་ཆོས་ཀྱི་གདམས་པ་སྣ་ཚོགས་པར་སྟོན་པས་འབྲེལ་ཚད་འོག་མིན་གྱི་ཞིང་དུ་སྦྱོར་བ། མཚན་བརྗོད་པར་དཀའ་ཡང་

དོན་གྱི་སླད་དུ་སྨོས་ན་བདེ་ཆེན་བདེ་བའི་རྡོ་རྗེའི་གཏེར་བྱོན། ཕག་མོའི་སྒྲུབ་པ་རྡོ་རྗེའི་རྒྱ་ཅན་ལས། ཨེ་མ༔ཤིན་ཏུ་ཟབ་པའི་མཐར་ཐུག་ཆོས༔ གསང་བ་བླ་ན་མེད་པ་ཡི༔ རིགས་དང་དཀྱིལ་འཁོར་ཀུན་གྱི་བདག༔ བདེ་སྟོང་རྡོ་རྗེ་ཕག་མོ་ཡི༔ སྒྲུབ་ཐབས་རྡོ་རྗེའི་རྒྱ་ཅན་འདི༔ སྐལ་ལྡན་དོན་དུ་ཡི་གེར་བཀོད༔མ་འོངས་ཉི་ཤུ་ཁ་རལ་དུས༔ སུ་ཁ་བཛྲ་དང་ཕྲད་ཚེ༔ ཆོས་ཀྱི་བདག་པོ་བཱི་མ་དང༔ གསང་གྲོགས་བིདྱ་བཛྲ་སོགས༔ ཕྲད་ནས་འགྲོ་དོན་རིམ་བཞིན་འབྱུང༔ གཅིག་བརྒྱུད་མ་གཏོགས་སྤེལ་མི་རུང༔ འབྲེལ་ཚད་འོག་མིན་གནས་སུ་བགྲོད༔ ཅེས་དང་། ཁ་བྱང་ཌཱ་ཀིའི་གསང་ཚིག་ལས། ཤིང་ཕོ་འབྲུག་གི་ལོར་རང་ལོ་བཅུ་གསུམ་གྱི་དུས་གཟིམ་ཆུང་འོད་གསལ་གླིང་དུ་གནས་བཅས་སྐབས་རྨི་ལམ་འཁྲུལ་སྣང་ལ་བུད་མེད་མང་པོ་ཞིག་འཚོགས་ནས་ཡོད་པ་ལ༔ བདག་དེར་ལྷགས་ནས་ཁྱེད་རྣམས་སུ་ཡིན་སྨྲས་པས༔ བུད་མེད་གཙོ་མོ་ཞིག་ཡར་ལངས་ནས་མོས་གྲི་གུག་སྙིང་ཐད་དུ་བཟུང་ནས་སྐལ་ལྡན་མ་ལྟོས་ཤིག་ཟེར་བ་ལ༔ བདག་བསྔངས་སྐྲག་ཆེན་པོས་བལྟར་མ་བཟོད་ཀྱང་འཁོར་གྱི་མཁའ་འགྲོ་མ་རྣམས་ཀྱིས་ལྟོས་དང་སྐྱོན་མེད་ཟེར་བ་ལས༔

བདག་གིས་བལྟས་པས་མོ་ཡང་རྡོ་རྗེ་རྣལ་འབྱོར་མའི་སྐུའི་རྣམ་པར་བཞེངས་ནས་ལྟོ་བ་གྲི་གུག་གིས་གཤགས༔ ལུས་དཀྱིལ་སྐྱེ་མཆེད་ཀྱི་ལྷ་རྣམས་ཡེ་རྫོགས་ཆེན་པོར་ངོ་སྤྲད་ནས་དབང་བཞི་རྒྱལ་ཐབས་སྤྱི་བླུགས་ཆེན་པོར་སྐད་ཅིག་ཉིད་ལ་རྫོགས་པར་བསྐུར༔ པུསྟ་ཀ་གཉིས་གཏད་དེ་གཏེར་འབྱིན་པའི་དུས་ཚིགས་གཏེར་གནས་ཆོས་བདག་སྐྱེས་བུའི་ལུང་བྱང་དང་བཅས་པ་རྫོགས་པར་བསྩལ་ནས༔ ཁ་བྱང་གི་བརྡ་དོན་རྣམས་ཡིད་ལ་ཟུངས་ཤིག༔ ཁྱོད་ང་ཡི་ཕོ་ཉ་ཡིན་པས་མ་འགྱང་བར་མྱུར་དུ་མཁའ་འགྲོའི་གསུང་བཞིན་བསྟན་འགྲོའི་དོན་སྒྲུབས་ལ་མ་འོངས་པ་ན་ཨོ་རྒྱན་མཁའ་འགྲོའི་གླིང་ནས་མཇལ་འོང་ཞེས་ཟེར་ནས་བུད་མེད་རྣམས་མི་སྣང་བར་ཡལ༔ ཞེས་གསུངས་པ་བཞིན་དུ་གཏེར་གནས་གངས་དཀར་ཏི་སེ། རྨ་ཆེན་སྤོམ་ར། བྲག་དཀར་སྤྲེལ་རྫོང་སོགས་གནས་ཆེན་དུ་མ་ནས་ཟབ་ཆོས་མཐའ་དག་གདན་དྲངས་པའི་ནང་ནས་ད་ལམ་དཀྱིལ་འཁོར་བསྒྲུབ་ཅིང་བདག་ཉིད་འཇུག་པ་སོགས་སློབ་དཔོན་གྱི་བགྱི་འོས་རྣམས་སྔོན་དུ་སོང་ནས། ཁྱེད་རང་སློབ་མའི་ངོ་སྐལ་དུ་གྱུར་པའི་མཎྜལ་ཕུལ་མཛོད། སློབ་མས་མཎྜལ་ཕུལ་བ་དང་།དེ་ནས་གསོལ་བ་གདབ་པ་འདིའི་

རྗེས་ཟློས་མཛོད་ཅིག ཅེས་བརྡ་སྤྲད་ནས་རང་གཞུང་གི་གསོལ་གདབ་ལན་གསུམ་རྗེས་ཟློས་བྱེད་དུ་འཇུག་ཅིང་། གནང་བ་སྦྱིན་པའི་ཚིག་ཡོད་ན་བརྗོད་དོ། དེ་ནས་ཁྱེད་རང་རྣམས་ཀྱི་མདུན་གྱི་ནམ་མཁར་ཕྱོགས་བཅུ་དུས་བཞིའི་རྒྱལ་བ་སྲས་དང་བཅས་པ་རྣམས་ཀྱི་ཐུགས་རྗེ་བྱིན་རླབས་གཅིག་ཏུ་འདུས་པའི་བདག་ཉིད་ངོ་བོ་རྩ་བའི་བླ་མ་ཡིན་པ་ལ་རྣམ་པ་ཚེའི་ལྷ་ཚོགས་རྣམས་མངོན་སུམ་དུ་གསལ་བའི་མདུན་དུ་དུས་འདི་ནས་བཟུང་སྟེ་བྱང་ཆུབ་སྙིང་པོ་མ་ཐོབ་ཀྱི་བར་དུ་སྐྱབས་ཀྱི་དམ་པར་འཛིན་ནོ་སྙམ་པས་འདིའི་རྗེས་ཟློས་མཛོད། གཞུང་གི་སྐྱབས་འགྲོ་ལན་གསུམ་རྗེས་ཟློས་བྱ། དེ་ནས་སེམས་བསྐྱེད་པའི་དོན། འདི་ལྟར་ནམ་མཁའ་ལ་མཐའ་མེད་པ་བཞིན་སེམས་ཅན་ལ་མཐའ་ཡོད་པ་མ་ཡིན་ཏེ། མཐའ་མེད་པའི་སེམས་ཅན་དེ་རྣམས་འཁོར་བ་སྡུག་བསྔལ་གྱི་རྒྱ་མཚོ་ལས་བསྒྲལ་ནས་རྫོགས་པའི་སངས་རྒྱས་ཀྱི་ས་ལ་འགོད་པར་བྱ། དེའི་ཆེད་དུ་སྨོན་པ་དང་འཇུག་པའི་བྱང་ཆུབ་ཀྱི་སེམས་མཆོག་རིན་པོ་ཆེ་བསྐྱེད་པར་བྱ་སྙམ་པས་འདིའི་རྗེས་ཟློས་མཛོད། གཞུང་གི་སེམས་བསྐྱེད་ལན་གསུམ་དུ་རྗེས་ཟློས་བྱ། གོང་དུ་ཚོགས་ཞིང་གསལ་གདབ་པའི་སྤྱན་སྔར་ཚོགས་བསགས་པའི་སྒོ་ཐམས་ཅད་ཡན་ལག་བདུན་པར་འདུས་པའི་དོན་དྲན་བཞིན་རང་རང་རྣམས་ཀྱི་ལུས་ཞིང་

གི་རྡུལ་སྙེད་དུ་སྤྲུལ་ནས་ཕྱག་འཚལ་བ་དང་། དངོས་འབྱོར་ཡིད་སྤྲུལ་གྱི་མཆོད་ཚོགས་འབུལ་བ། དུས་གསུམ་དུ་བསགས་པའི་ཉེས་ལྟུང་བཤགས་པ། རང་གཞན་རྣམས་དགེ་བའི་རྩ་བ་ལ་རྗེས་སུ་ཡི་རང་བ། རྒྱལ་བ་སྲས་དང་བཅས་པ་དང་རྒྱལ་བསྟན་འཛིན་སྐྱོང་སྤེལ་གསུམ་གྱི་བྱེད་པོ་རྣམས་ལ་གདུལ་བྱའི་བློར་གང་འཚམས་པའི་ཆོས་འཁོར་བསྐོར་བར་བསྐུལ་བ་དང་། དེ་རྣམས་མྱ་ངན་ལས་མི་འདའ་བར་འགྲོ་བའི་སྣང་ངོར་རྟག་པར་བཞུགས་པར་གསོལ་བ་འདེབས་པ་དང་། དུས་གསུམ་བསགས་པའི་དགེ་རྩ་སེམས་ཅན་ལ་བསྔོ་བ་ལ་སོགས་པ་འདིའི་རྗེས་ཟློས་མཛོད།གཞུང་གི་ཡན་བདུན་རྗེས་ཟློས་ལན་གསུམ་བྱ། དེ་ནས་སྡོམ་པ་གསུམ་གྱི་དམ་ཚིག་གི་གནས་རྣམས་མི་ཉམས་པར་བསྲུང་བར་བྱ་སྙམ་པས་འདིའི་རྗེས་ཟློས་མཛོད། དེ་ནས་སྡོམ་བཟུང་དང་དམ་བཞག་ཐམས་ཅད་རྣལ་འབྱོར་དུ་སེམས་བསྐྱེད་པ་སོགས་གཞུང་དུ་གང་ཡོད་པ་རྣམས་གོ་རིམ་འཆུགས་པར་བྱ་ལ། དེ་ནས་མིག་རས་གཏད་པ་ནི། མ་རིག་པའི་ལིང་ཏོག་བསལ་བའི་ཕྱིར་མིག་དར་དམར་པོ་རེས་གདོང་བཅིངས་བའི་མོས་པ་མཛོད། ཨོཾ་ཙཀྵུ་བྷནྡྷ་ཝ་ར་མ་ཎ་ཡེ་སྭཱ་ཧཱ། མེ་ཏོག་གཏད་ལ། དཀྱིལ་འཁོར་གྱི་ལྷ་དང་མཇལ་བའི་ཚེ་ཕྱག་སྟོང་པར་མཇལ་དུ་མི་རུང་

བས་ཕྱག་རྟེན་གྱི་སླད་དུ་མེ་ཏོག་ཨུ་དུམ་ཝ་རའི་ཆུན་པོ་རེ་འཛིན་པའི་མོས་པ་མཛོད། ཨོཾ་ཨ་ཁཾ་ཝི་ར་ཧཱུྃ། དེ་ནས་ཡེ་ཤེས་དབབ་པ་ལ། ཨོཾ་མ་ཧཱ་ཤུ་ནྱ་ཏ་ཛྙཱ་ན་བཛྲ་སྭ༴ འཁོར་འདས་ཀྱི་ཆོས་ཐམས་ཅད་སྟོང་ཞིང་བདག་མེད་པའི་རང་བཞིན་ཅན་དུ་རིག སྟོང་པའི་ངང་ལས་བདག་མདུན་གསལ་སྣང་སྒྱུ་མ་ལྟ་བུའི་ཏིང་འཛིན་གྱི་བྱིན་རླབས་ཆེན་པོའི་མཐུས་སློབ་མའི་རྒྱུད་ཀྱི་ནད་གདོན་སྡིག་སྒྲིབ་བག་ཆགས་གདོས་བཅས་ཤ་ཁྲག་གི་ཕུང་པོ་དང་བཅས་པ་ཐམས་ཅད་འཇའ་ཚོན་ནམ་མཁའ་ལ་ཡལ་བ་ལྟར་ཆོས་ཉིད་སྟོང་པ་ཉིད་ཀྱི་དབྱིངས་སུ་ཞིག་པར་གྱུར། སྟོང་པའི་ངང་ལས༴ གཞུང་གི་ལྷ་བསྐྱེད་གང་ཡིན་བརྗོད་ལ་སྤྱན་འདྲེན་པའི་ཡེ་ཤེས་དབབ་བསྟིམ་དང་། ཡེ་ཤེས་དབབ་པ་དེ་ཉིད་བརྟན་པར་གྱུར་ཅིག ཏིཥྛ་བཛྲ་གྱིས་བརྟན་པར་བྱ། དེ་ནས་བུམ་དབང་སྐབས། གཙོ་བོའི་ཐུགས་ཀ་ནས་དབང་རྫས་རྣམས་རིམ་པ་བཞིན་དུ་བྱུང་བར་བསམ་ལ། བུམ་དབང་གི་རྗེས་སུ། མདུན་བསྐྱེད་ཀྱི་ལྷ་རྣམས་ཀྱི་སྐུ་ལས་སྐུ་གཉིས་པ་རེ་ཆད་ནས་ཁྱོད་རང་རྣམས་ལ་ཐིམ་པས་ལྷ་སོ་སོའི་དཔལ་ཡོན་ལ་དབང་བར་བྱས་པའི་མོས་པ་གྱིས། ལྷ་དབང་བསྐུར་རྗེས་སུ། དེས་ལུས་ཀྱི་ལས་དང་

རྩའི་སྒྲིབ་པ་དག སྐུ་རྡོ་རྗེའི་བྱིན་རླབས་ཞུགས། བུམ་པའི་དབང་ཐོབ། བསྐྱེད་རིམ་གྱི་སྣོད་དུ་གྱུར།རྣམ་སྨིན་རིག་འཛིན་གྱི་ས་བོན་ཐེབས། སྤྲུལ་སྐུའི་གོ་འཕང་ཐོབ་པའི་སྐལ་བ་རྒྱུད་ལ་བཞག་གོ གསང་དབང་གི་རྗེས་སུ། དེས་ངག་གི་ལས་དང་རླུང་གི་སྒྲིབ་པ་དག གསུང་རྡོ་རྗེའི་བྱིན་རླབས་ཞུགས། གསང་བའི་དབང་ཐོབ། བཟླས་བརྗོད་ཀྱི་སྣོད་དུ་གྱུར། ཚེ་དབང་རིག་འཛིན་གྱི་ས་བོན་ཐེབས། ལོངས་སྤྱོད་རྫོགས་སྐུའི་གོ་འཕང་གི་སྐལ་བ་རྒྱུད་ལ་བཞག་གོ ཤེས་རབ་དབང་གི་རྗེས་སུ། དེས་ཡིད་ཀྱི་ལས་དང་ཐིག་ལེའི་སྒྲིབ་པ་དག ཐུགས་རྡོ་རྗེའི་བྱིན་རླབས་ཞུགས། ཤེས་རབ་ཡེ་ཤེས་ཀྱི་དབང་ཐོབ། བདེ་སྟོང་ཙཎྜ་ལིའི་སྣོད་དུ་གྱུར། ཕྱག་རྒྱའི་རིག་འཛིན་གྱི་ས་བོན་ཐེབས། ཆོས་སྐུའི་གོ་འཕང་གི་སྐལ་བ་རྒྱུད་ལ་བཞག་གོ ཚིག་དབང་གི་རྗེས་སུ། དེས་ཀུན་གཞིའི་ལས་དང་ཤེས་བྱའི་སྒྲིབ་པ་དག ཡེ་ཤེས་རྡོ་རྗེའི་བྱིན་རླབས་ཞུགས། ཚིག་གིས་མཚོན་པ་དོན་དམ་གྱི་དབང་ཐོབ། ཀ་དག་རྫོགས་པ་ཆེན་པོའི་སྣོད་དུ་གྱུར། ལྷུན་གྲུབ་རིག་འཛིན་གྱི་ས་བོན་ཐེབས། མཐར་ཐུག་གི་འབྲས་བུ་ངོ་བོ་ཉིད་སྐུའི་སྐལ་བ་རྒྱུད་

ལ་བཞག་གོ དེ་ནས་མཐའ་བསྟེན་གཏད་ལ། ཧཱུྃ་ཧྲཱིཿ སྔོན་ཚེ་སྟོན་པས་བྱིན་བརླབས་རྫས་མཆོག་བརྒྱད། །རྒྱལ་བའི་མཚན་དཔེ་ལས་བྱུང་བཀྲ་ཤིས་རྟགས། །བསོད་ནམས་མཐུ་ལས་བྱུང་བའི་རྒྱལ་སྲིད་བདུན། །དེང་འདིར་སྐལ་ལྡན་བུ་ལ་དབང་བསྐུར་བས། །བཀྲ་ཤིས་བདེ་ལེགས་ཕུན་སུམ་ཚོགས་པར་ཤོག ཨཥྚ་མངྒ་ལཾ་ཨ་བྷི་རིཉྩ་ཨོཾ། དེ་ནས་དམ་ཚིག་ཁས་བླང་བ་ནི། དེ་ལྟར་དབང་སྐུར་ཡོངས་སུ་རྫོགས་པའི་དམ་ཚིག་གི་རིམ་པ་རྣམས་མི་ཉམས་པར་བསྲུང་བར་བྱ་སྙམ་པས་འདིའི་རྗེས་ཟློས་མཛོད། གཙོ་བོས་ཇི་ལྟར་བཀའ་བསྩལ་པ། །དེ་དག་ཐམས་ཅད་བདག་གིས་བགྱི། ལན་གསུམ་རྗེས་སུ་ཟློས། སླར་ཡང་དབང་བསྐུར་བསྩལ་བའི་གཏང་རག་གི་ཚུལ་དུ་མཎྜལ་ཕུལ། ས་གཞི་སྤོས་ཆུས་བྱུགས༴ ཁྱེད་རང་གིས་ལེགས་བྱས་བསོད་ནམས་བསགས་པའི་མཐུ་ལས་ལུས་ལོངས་སྤྱོད་སོགས་ཡིད་འོང་གི་དངོས་པོ་ཅི་མཆིས་པ་དབང་ཐོབ་ཀྱི་སྐུ་དྲིན་གཟོ་བའི་སླད་དུ་བླ་མར་འབུལ་སྙམ་པས་འདིའི་རྗེས་ཟློས་མཛོད།དེང་ནས་བརྩམས་ཏེ་བདག་བྲན་དུ། ཁྱོད་ལ་བདག་ནི་འབུལ་བར་བགྱི། ཁྱོད་ཀྱི་སློབ་མར་བཟུང་བ་དང་། །ཆ་ཤས་ཀྱང་ནི་སྤྱད་དུ་གསོལ། ལན་གསུམ།

དེ་ནས་སྐལ་ལྡན་རྣམས་ཀྱི་རྒྱུད་ལ་དབང་དོན་གྱི་ཡེ་ཤེས་སྐྱེས་པ་མི་ཉམས་ཤིང་བརྟན་པ་དང་། ནད་གདོན་བར་ཆད་སོགས་མི་འདོད་པའི་ཉེ་བར་འཚེ་བ་མཐའ་དག་མིང་གི་ལྷག་མར་གྱུར་ནས་ལེགས་ཚོགས་ཚེ་བསོད་དཔལ་དང་འབྱོར་པའི་དངོས་པོ་དབྱར་གྱི་ཆུ་གཏེར་བཞིན་འཕེལ་ཞིང་རྒྱས་པའི་སླད་དུ། རྒྱལ་བ་སྲས་དང་བཅས་པ་ཐམས་ཅད་ཀྱི་ཐུགས་ཡེ་ཤེས་ཆོས་ཀྱི་སྐུའི་ངང་ལས་གཟུགས་ཀྱི་སྐུར་བཞེངས་པས་མདུན་གྱི་ལྷ་ལམ་ཡོངས་སུ་ཁྱབ་པའི་བཀྲ་ཤིས་བདེན་ཚིག་གི་གླུ་དབྱངས་ཚངས་པའི་དབྱངས་ཀྱིས་བརྗོད་ཅིང་དགེ་མཚན་ཡིད་འོང་གི་མེ་ཏོག་སིལ་མ་སྣ་ཚོགས་ཆར་དུ་བསྙིལ་བར་གྱུར། ཅེས་ཚིག་གིས་མདུན་བསུས་ཏེ་བཀྲ་ཤིས་ཀྱི་ཚིག་ཅི་རིགས་བརྗོད་པས་མཐའ་བརྒྱན་པར་བྱའོ། དེ་ལྟར་དབང་ཐོབ་འདིས་མཚོན་རང་གཞན་གྱིས་དུས་གསུམ་དུ་བསགས་པའི་དགེ་བ་རྣམས་མཁའ་ཁྱབ་ཀྱི་སེམས་ཅན་ཡོངས་ལ་བསྔོ་བའི་ཐུགས་འདུན་གནང་བར་ཞུ། གསང་ཆེན་རྒྱུད་སྡེའི་དགོངས་པའི་བཅུད་ཕྱུང་བ། །དྲུག་ལྡན་བརྒྱུད་པའི་ཆུ་བོ་མ་ཉམས་པའི། །ཟབ་གཏེར་ཆོས་ཀྱི་གདམས་པ་བསམ་ཡས་པ། །བྱིན་རླབས་ཚན་ཁ་གཞན་ལས་ཁྱད་པར་འཕགས། །དེ་ལས་བདག་ཅག་སྐལ་ལྡན་སྐྱེས་བུ་ཡི། །བསྒོ་སྐལ་ཀྱུར་པ་སྨིན་བྱེད་དབང་བསྐུར་གྱི།

།མཚམས་སྦྱོར་གོ་སླའི་ཚིག་གིས་མངོན་བརྗོད་པ། །ལྷག་བསམ་དད་པའི་སེམས་ཀྱིས་ལེགས་པར་བྲིས། །དགེ་བ་འདི་ཡིས་མ་ལུས་འགྲོ་བ་ཀུན། །ཟབ་ཆོས་གདམས་པའི་བཅུད་ཀྱིས་ཡོངས་སྨིན་ནས། །འབད་མེད་སྐུ་བཞི་རྡོ་རྗེ་འཆང་གི་སར། །སྐད་ཅིག་རྫོགས་སངས་རྒྱས་པའི་རྒྱུར་གྱུར་ཅིག ཅེས་སྨིན་བྱེད་དབང་བསྐུར་ཀྱི་མཚམས་སྦྱོར་གསལ་བར་བཀོད་པ་འདི་ཡང་གཏེར་ཆེན་ཆོས་ཀྱི་རྒྱལ་པོ་བདེ་ཆེན་བདེ་བའི་རྡོ་རྗེ་མི་འགྱུར་མཁའ་སྤྱོད་དབང་མོའི་བཀའ་བསྩལ་སྤྱི་བོར་ཕེབས་པས་གནང་བ་ཐོབ་ཅིང་།རང་ཉིད་ཀྱིས་ཀྱང་མི་ཕྱེད་པའི་དད་པ་སྙིང་ལ་འབར་ནས་ཟབ་གཏེར་གྱི་ཁ་སྐོང་ཕྱིར་དྲི་མེད་འོད་ཟེར་གྱིས་ལེགས་པར་བྲིས་པ་དགེ་ཞིང་བཀྲིས་པར་གྱུར་ཅིག། བླ་མ་ལྷ་ཡི་དཀྱིལ་འཁོར་དུ༔ བདག་ནི་ཡོངས་སུ་འབུལ་བར་བགྱི༔ བླ་མའི་བཀའ་བཞིན་བསྒྲུབ་ནས་ཀྱང༔ བསྐྱེད་རྫོགས་ཉམས་ལེན་ཚུལ་བཞིན་བསྒྲུབ༔

ཆོས་ཉིད་མཁའ་འགྲོའི་གསང་མཛོད་ཀྱི་བརྒྱུད་པ་ནི༔ ཆོས་སྐུ་ཀུན་བཟང་ཡབ་ཡུམ༔ དྲུག་པ་རྡོ་རྗེ་འཆང་ཆེན༔ སྟོན་པ་རྡོ་རྗེ་སེམས་དཔའ༔ གུ་རུ་དགའ་རབ་རྡོ་རྗེ༔ རིག་འཛིན་ཤྲཱི་སེང་ཧ༔ པཎ་ཆེན་བཱི་མ་མི་ཏྲ༔ ཨོ་རྒྱན་པདྨ་འབྱུང་གནས༔ མཁའ་འགྲོ་ཡེ་ཤེས་མཚོ་རྒྱལ༔ ལོ་ཆེན་བཻ་རོ་ཙ་ན༔ དགེ་སློང་ནམ་མཁའི་སྙིང་པོ༔ མཁའ་འགྲོ་ཤེལ་དཀར་རྡོ་རྗེ༔ ཀུན་དགའ་སུ་ཁ་སིདྡྷི་ནས་བདེ་བའི་རྡོ་རྗེའི་བར་རིམ་པར་བརྒྱུད་པ་ཡིན་ཏེ༔ དེ་ལས་ཀྱང་ཆེས་ཆེར་ཉེ་བ་ནི༔ རང་སྣང་སྟོན་པ་མཚོ་སྐྱེས་རྡོ་རྗེ་དེ་ཉིད་ཀྱིས་དབྱིངས་ཡུམ་སུ་ཁ་བཛྲ་ལ་སྙན་བརྒྱུད་ཀྱི་ཚུལ་དུ་མངོན་སུམ་དུ་གདམས་པ༔ བརྒྱུད་པའི་ཟམ་མ་ཆད༔ བྱིན་རླབས་ཀྱི་དྲོད་རྟགས་མི་འགྱང་བ༔ མ་དང་མཁའ་འགྲོའི་ཁ་རླངས་མ་ཡལ་བ༔ ནུས་པ་བསྲེ་བསླད་ཀྱིས་མ་བསྒྱུར་བ༔ དམ་ཚིག་མ་ཉམས་པ་དང་། ཚུལ་འཆོས་ཀྱི་བསྲེ་བསླད་མེད་པ། ཐབས་ཤེས་ཀྱིས་བཅས་བཅོས་མ་བྱས་པ་དང་གསུམ། མཆན། གང་འབྲེལ་རྣམ་པར་གྲོལ་བའི་ལམ་ཟབ་མོ་ཡིན་པས་ཡིད་ཆེས་དང་དད་པ་བརྟན་པོས་དགའ་སྤྲོ་དང་མོས་གུས་ལྷང་ལྷང་མཛོད་ལ་ལུས་ལོངས་སྤྱོད་དང་བཅས་པ་དཀྱིལ་འཁོར་དང་ཐ་མི་དད་པ། རྡོ་རྗེ་སློབ་དཔོན་གྱི་དྲུང་དུ་དམིགས་ཏེ་མཎྜལ་ཕུལ་བར་མཛོད༔

བདེ་བའི་རྡོ་རྗེས་སོ། ༈ དམ་ཆུ་ནི༔ ཧཱུྃ༔ འདི་ནི་ཕྱག་ན་རྡོ་རྗེ་ཡིས༔ བྱིན་གྱིས་བརླབས་པའི་རྡོ་རྗེའི་ཆུ༔ ཁྱོད་ཀྱི་ངག་ཏུ་བླུད་པ་ཡིས༔ དམ་བསྲུང་ཚེ་འདིར་དངོས་གྲུབ་ཐོབ༔ ཉམས་ན་རྡོ་རྗེའི་དམྱལ་བར་ལྷུང༔ དེ་ཕྱིར་དམ་ཚིག་མ་ཉམས་སྲུངས༔ བཛྲ་ས་མ་ཡ་ན་ར་ཀན༔ཞེས་བརྗོད་དམ་ཆུ་སྦྱིན་ནས་གཞུང་དུ་འཇུག༔ བདེ་བའི་རྡོ་རྗེས་སོ